MIDTVEJSRAPPORT FRA KOMMISSIONEN TIL EUROPA-PARLAMENTET OG RÅDET OM GENNEMFØRELSEN AF EDICOM II-PROGRAMMET

1. RESUMÉ

Baggrund

1. Med oprettelsen af det indre marked den 1. januar 1993 og afskaffelsen af toldformaliteter mellem EU's medlemsstater blev der indført et nyt system til indsamling af statistiske oplysninger om den fysiske handel med varer. Dette system blev kaldt Intrastat. Registreringen af handelen med EU-lande blev derfor konverteret til direkte undersøgelser i virksomhederne. Det statistiske system vedrørende handelen mellem medlemsstaterne i EU og resten af verden, Extrastat, er fortsat baseret på de oplysninger, der findes i SAD (Single Administrative Document - enhedsdokumentet), og som indsamles af toldmyndighederne.

2. Europa-Parlamentets og Rådets beslutning nr. 507/2001/EF af 12. marts 2001 om Edicom [1] fastsætter et mål om at fremme en moderne, rationel og effektiv opbygning af det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande, idet der samtidig indføres de nødvendige foranstaltninger til forbedring og harmonisering af de statistiske metoder. Målet er at udarbejde statistikker, der er mere pålidelige og mindre omkostningskrævende for de oplysningspligtige og myndighederne, som stilles hurtigere til rådighed, og som bedre opfylder brugernes eksisterende og nye forventninger.

[1] EFT L 76 af 16.3.2001, s. 1.

3. Edicom II skulle efter planen udvikles over en periode på fem år startende i 2001 og omhandler seks primære målsætninger:

- Målsætning 1: Net af informationer, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes.

- Målsætning 2: Net af informationer, der er relevante, og som er indrettet efter udviklingen i brugernes behov i forbindelse med Den Økonomiske og Monetære Union og udviklingen i det internationale økonomiske miljø.

- Målsætning 3: Net af informationer, der er bedre integreret i det overordnede statistiske system og tilpasset udviklingen i det administrative miljø.

- Målsætning 4: Net, der forbedrer den statistikservice, der tilbydes myndighederne og informationsleverandørerne og -brugerne.

- Målsætning 5: Net baseret på værktøjer til indsamling af information, idet der tages hensyn til den seneste teknologiske udvikling for at forbedre de funktionaliteter, som tilbydes informationsleverandørerne.

- Målsætning 6 (horisontal): Integreret og interoperabelt net.

4. Som anført i den forudgående evaluering af programmet er disse målsætninger opdelt i 13 foranstaltninger.

5. Hvert år vedtager Kommissionen en beslutning vedrørende det årlige Edicom II-arbejdsprogram, der skal vedtages af Intrastat/Extrastat-udvalget.

Formålet med og rammerne for evalueringen

6. Hovedformålet med den evaluering, der er omhandlet i denne rapport, er at forelægge "en midtvejsrapport for Europa-Parlamentet og Rådet om de aktiviteter, der finansieres over dette program, med henblik på en eventuel revision af de foranstaltninger, der gennemføres som led i beslutningen", jf. artikel 5, stk. 2, i Edicom-beslutningen. Rapporten er udarbejdet af Eurostat (Kontor F/2 - Verdenshandel).

7. Evalueringen fokuserer på arbejdsprogrammerne for årene 2001-2003. Ikke alle de foranstaltninger, der gennemføres under disse arbejdsprogrammer, var afsluttet ved udgangen af 2003.

Vigtigste resultater

8. Målsætningerne for arbejdsprogrammerne for 2001, 2002 og 2003 var i overensstemmelse med målsætningerne i det overordnede program. Udformningen af programmerne sikrede, at aktiviteterne kunne deles effektivt mellem medlemsstaterne og Eurostat. I de fleste projekter var det klart fastlagt, hvilke resultater der forventedes, hvilket gjorde gennemførelsen og overvågningen heraf nemmere.

9. Især gennemførelsen af arbejdsprogrammet er forløbet effektivt, primært takket være bistand fra de særlige arbejdsgrupper. Der er sket fremskridt på en lang række områder lige fra dataindsamling til udbredelse. De fleste projekter opnåede betydelige resultater, og der er udviklet mange applikationer.

10. De vigtigste indledende resultater i overensstemmelse med de overordnede målsætninger er:

A. Målsætning 1: Foranstaltninger vedrørende etableringen af et net af informationer, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes

11. Et af de afgørende behov var at reducere den tid, der kræves for at levere data til Eurostat. Mange medlemsstater har i arbejdsprogrammerne for 2002 og 2003 udviklet eller forbedret de metoder, som anvendes i forbindelse med de avancerede estimatorer.

12. Der er allerede sket fremskridt inden for databehandling og -analyse. Kontrol og korrektion af grundlæggende data er blevet yderligere automatiseret, og sammenligninger af Intrastat-data med andre kilder er blevet systematiseret. Mange medlemsstater har endvidere forbedret beregningsmetoderne for handel under den frie beløbsgrænse, bortfald og statistisk værdier.

13. De centrale foranstaltninger, der er iværksat i overensstemmelse med denne målsætning, bør resultere i udviklingen af harmoniserede metoder inden for forskellige områder, f.eks. udarbejdelse af avancerede estimatorer, opdatering af metoder, kontrol af grundlæggende og aggregerede handelsstatistikker og justering for ikke-opgivet handel. Der er udført forskning med henblik på at sikre udligning af den eksterne og interne handel. De fleste af disse aktiviteter har resulteret i nye metoder og dannet grundlag for udviklingen af software til indførelse af disse metoder. Der er desuden etableret en database til håndtering af kvalitetsindikatorer på nationalt niveau, som indeholder både kvantitative og kvalitative indikatorer. Kvalitetsrapporten for statistikkerne over handelen med tredjelande opdateres hvert år ved hjælp af denne database, som igen opdateres hvert år ud fra et spørgeskema udsendt til medlemsstaterne. Dette er et relevant værktøj til den kvantitative evaluering af Edicom II-programmet.

B. Målsætning 2: Foranstaltninger vedrørende gennemførelse af et net af informationer, der er relevante, og som er indrettet efter udviklingen i brugernes behov i forbindelse med Den Økonomiske og Monetære Union og udviklingen i det internationale økonomiske miljø

14. Eurostat har gennemført et projekt, som har klarlagt de metoder, som medlemsstaterne bruger i forbindelse med forvaltning af fortrolige oplysninger. Der er desuden udarbejdet et sæt henstillinger med henblik på at fremme god praksis og begrænse dårlig praksis med hensyn til fortrolige oplysninger i forbindelse med handel med tredjelande. Dette vil være nyttigt for de nuværende medlemsstater og også for de tiltrædende lande, idet datakvaliteten vil blive forbedret gennem en begrænsning af brugen af fortrolighedsklausuler (confidentialisation), samtidig med at de enkelte data ikke viderebringes.

15. Der er desuden blevet gennemført undersøgelser om levering af nye statistikker. Globalisering er tilsyneladende et vigtigt problem, der skal løses. I den sammenhæng har analysen vist, at oplysninger om intern handel i virksomheder vil være nyttige, men at detaljeringsniveauet og de bedste indsamlingsteknikker skal kortlægges.

C. Målsætning 3: Foranstaltninger vedrørende gennemførelse af et net af informationer, der er bedre integreret i det overordnede statistiske system og tilpasset udviklingen i det administrative miljø

16. Eurostat og medlemsstaterne har udviklet projekter, der har til formål at forbedre registrenes kvalitet og interoperabilitet. Disse aktiviteter overvåges nøje af taskforcen vedrørende handelsregistre og globalisering (Task Force on Trade Registers and Globalisation) og kan udnyttes i indsatsen for at gøre handels- og virksomhedsstatistikker mere sammenhængende.

17. Med hensyn til dataindsamling har de resultater, der er opnået via de forskellige projekter, været i overensstemmelse med deres målsætninger og dækker de anførte behov. Et vigtigt mål på dette område er tilpasningen af Intrastat. De gennemførlighedsundersøgelser, der er iværksat i denne forbindelse, har vist, at yderligere væsentlige ændringer ikke er påkrævet. Kommissionen har udarbejdet og vedtaget nye forskrifter for Intrastat. Disse grundlæggende forskrifter skal suppleres af omfattende gennemførelsesbestemmelser (kommissionsforordning) og retningslinjer med henblik på at fremme gennemførelsen i medlemsstaterne.

18. Hvad angår tilpasningen af Extrastat, har Eurostat på samme måde iværksat projekter, der skal analysere behovene for toldstatistikker og afgøre, hvorvidt toldangivelsen kan anvendes til statistiske formål. Undersøgelserne har vist, at det ikke er nødvendigt at forbedre toldstatistikkerne for at opfylde brugernes behov, og at mulighederne for yderligere at udnytte toldangivelsen i denne sammenhæng er begrænsede. Med udgangspunkt heri kan der udarbejdes nye forskrifter for Extrastat.

D. Målsætning 4: Foranstaltninger vedrørende gennemførelsen af et net, der forbedrer den statistikservice, der tilbydes myndighederne og informationsleverandørerne og -brugerne

19. Udvikling af et automatisk system til klassificering af varer i den relevante nomenklatur var ikke mulig. Der er dog planlagt nye foranstaltninger med henblik på at give hurtigere og mere brugervenlig adgang til nomenklaturer og relaterede produkter.

20. Det er vigtigt at reducere den tid, der kræves til at udbrede data. Eurostat har udviklet forskellige værktøjer, der kan forbedre dataenes udførlighed og detaljeringsgrad, og som kan sikre hurtig udbredelse.

E. Målsætning 5: Foranstaltninger vedrørende gennemførelse af et net baseret på værktøjer til indsamling af information, idet der tages hensyn til den seneste teknologiske udvikling for at forbedre de funktionaliteter, som tilbydes informationsleverandørerne

21. I forbindelse med dataindsamlingsværktøjer har Eurostat sikret vedligeholdelsen og distributionen af den opdaterede version af IDEP/CN8 (elektronisk Intrastat-formular). Medlemsstaternes arbejde vedrørende IDEP var baseret på en strategi godkendt af Intrastat-udvalget om decentralisering af vedligeholdelsen og udviklingen af værktøjet fra og med 2004. Eurostat og medlemsstaterne har lanceret nye projekter til udvikling og gennemførelse af webbaseret dataindsamling.

22. Parallelt hermed har Eurostat vedligeholdt og videreudviklet de standardiserede meddelelser (Edifact, XML). Der er også blevet udarbejdet retningslinjer for meddelelsesdokumentationen.

F. Målsætning 6 (horisontal): Foranstaltninger vedrørende gennemførelsen af et integreret og interoperabelt net

23. Servicen over for brugerne er blevet forbedret gennem udarbejdelse af brugervejledninger, forbedring af funktionaliteterne i Comext-systemet [2], afholdelse af kurser og udvikling af en standalone-version af Comext til browsing af data på cd-rom og andre distributionsmedier samt undersøgelse og udvikling af Comext-websupport og vedligeholdelse heraf.

[2] Comext er Eurostats database, som indeholder alle tilgængelige oplysninger om handelsstatistikker

24. Der er iværksat foranstaltninger til udvikling af værktøjer og metoder inden for forskellige områder af det europæiske net: behandling og validering af data, kommunikation mellem nationale myndigheder og Eurostat, brugeradgang til statistiske data og metadata, herunder øget brug af internettet og forbedringer i softwaren til udbredelse af statistikker over handelen med varer. Dette projekt, kaldet XT Net, er den vigtigste udfordring for afslutningen af Edicom-programmet.

25. I lyset af de konstante ændringer og nye behov, der løbende opstår i statistikkerne over handelen med tredjelande, var det også nødvendigt at revidere og opdatere det eksisterende metodemæssige materiale og lagre det i en database, som sikrer nem adgang til oplysningerne. De væsentligste mål for denne foranstaltning blev opfyldt.

Risikoanalyse

26. Følgende hovedrisici blev konstateret for fortsættelsen af programmet:

- kapacitet til forvaltning af programmet

- risici i forbindelse med de midler, der skal benyttes for at opfylde programmets målsætninger

- programmets bæredygtighed med hensyn til adgang til de nødvendige ressourcer

- vedligeholdelse af og sammenhæng mellem it-værktøjer

- udvidelse af programmet efter EU's udvidelse.

Disse risici er taget i betragtning ved fastlæggelsen af retningslinjerne for det kommende arbejde.

Generelle retningslinjer og henstillinger for programmerne for 2004-2005

27. Der bør iværksættes foranstaltninger, som kan sikre, at den nye finansforordning finder korrekt anvendelse. Kommissionen bør fremsætte relevante henstillinger til medlemsstaterne.

28. De udviklede metoder og værktøjer bør stilles til rådighed for alle medlemsstater og bringes til anvendelse via relevante kanaler som f.eks. seminarer, workshopper eller retningslinjer med henblik på at identificere og fremme bedste praksis.

29. Koordinationen og overvågningen af de forskellige foranstaltninger og overvågningen heraf bør styrkes. Partnerskabet mellem medlemsstaterne via "arbejdsgrupper" bør tilpasses i overensstemmelse hermed.

30. Konsekvenserne af udvidelsen bør tages i betragtning i både centrale og decentrale foranstaltninger. Der skal udarbejdes en konkret arbejdsplan for de nye medlemsstater, og de nødvendige ressourcer må stilles til rådighed for gennemførelsen heraf.

31. De prioriterede områder for de decentrale foranstaltninger, der skal udføres af medlemsstaterne, bør være:

- gennemførelsen af de nye Intrastat-kvalitetskrav (omfang, tidsrammer, fortrolighed, rapportering)

- indførelsen af de nye fælles metoder og værktøjer, der er udviklet som en del af programmet.

32. Alle forslag til nye foranstaltninger skal omhyggeligt analyseres (behov, der skal opfyldes, levedygtighed, kapacitet til forvaltning af foranstaltningerne, prioritering, langsigtede konsekvenser) og godkendes af Kommissionen.

33. Der bør indledes overvejelser om, hvorvidt Edicom-programmet skal fortsættes. Intrastat/Extrastat-udvalget bør gennemgå Kommissionens udkast til et forslag inden udgangen af 2004. Målsætningen bør være at sikre systemets stabilitet og holdbarheden af de værktøjer, der er udviklet.

2. Generelle målsætninger for Edicom II-programmet

34. Med oprettelsen af det indre marked den 1. januar 1993 og afskaffelsen af toldformaliteter mellem EU's medlemsstater blev der indført et nyt system til indsamling af statistiske oplysninger om den fysiske handel med varer. Dette system blev kaldt Intrastat. Registreringen af handelen med EU-lande blev konverteret til direkte undersøgelser i virksomhederne. Det statistiske system om handelen mellem medlemsstaterne i EU og resten af verden, Extrastat, er fortsat baseret på de oplysninger, der findes i SAD (Single Administrative Document - enhedsdokumentet), og som indsamles af toldmyndighederne. Efter indførelsen af Intrastat faldt datakvaliteten. For at omstrukturere det nye statistiske system blev et støtteprogram, Edicom I (Electronic Data Interchange on Commerce), indført ved Rådets beslutning 96/715/EF af 9. december 1996.

35. De foranstaltninger, der blev gennemført inden for rammerne af dette program, skabte tilfredsstillende resultater. Den tid, der skal bruges til at levere data, er reduceret betydeligt. Dataleverandørerne har godkendt det nye system, hvilket har medført et fald i antallet af ikke-indberettede Intrastat-angivelser. Standardiseringen og udviklingen af værktøjer har desuden gjort det nemmere at indberette data elektronisk.

36. Systemet til statistikker over handelen med tredjelande er gået ind i en ny udviklingsfase kendetegnet ved voksende og til stadighed mere krævende behov blandt brugerne for informationer i et usikkert administrativt dataindsamlingsmiljø, og det gælder på både EU-niveau og nationalt niveau. I handlingsplanen om statistikkrav i ØMU [3] udpeges statistikker over handelen med tredjelande som et af de områder, hvor brugernes behov ikke opfyldes i tilstrækkeligt omfang. Det understreges i handlingsplanen, at det i visse medlemsstater tager for lang tid at levere disse statistikker.

[3] Action Plan on EMU Statistical requirements - European Commission (Eurostat in close collaboration with European Central Bank - 25. september 2000).

37. For at løse dette problem foreslog Eurostat en række strategiske tiltag med det formål at forbedre nøjagtigheden og relevansen af resultaterne, sætte ekstra skub i datadisponibiliteten, omstrukturere udbuddet af statistikker og udarbejde mellem- og langsigtede tilpasninger af systemet. Med vedtagelsen af beslutning nr. 507/2001/EF af 12. marts 2001 blev et nyt program (Edicom II) med specifikke målsætninger for perioden 2001-2005 godkendt.

38. De generelle målsætninger for den nye fase af programmet var følgende:

* At fremme en moderne, rationel og effektiv opbygning af det transeuropæiske net til indsamling, udarbejdelse og udbredelse af statistikker over udveksling af goder inden for Fællesskabet og med tredjelande, idet der samtidig indføres de nødvendige foranstaltninger til forbedring og harmonisering af metoderne, således at der kan udarbejdes statistikker, der:

- er mere pålidelige og mindre omkostningskrævende for de oplysningspligtige og myndighederne, og som stilles hurtigere til rådighed

- bedre opfylder brugernes eksisterende og nye forventninger.

Inden for disse rammer vil Den Økonomiske og Monetære Unions krav blive opfyldt, og integrationen af statistikker over handelen med varer i det statistiske system vil blive forbedret på fællesskabsniveau og på internationalt niveau.

* At videreudvikle og fremme de eksisterende værktøjer til indsamling, behandling, indberetning og udbredelse af statistiske data, idet der tages hensyn til den seneste teknologiske udvikling og den bedste omkostningseffektivitet. Eksplosionen i udvekslingen af elektroniske data skaber i høj grad relationer mellem de parter, der er involveret i den økonomiske verden, og de nationale og Fællesskabets statistiske administrationer, som skal tilpasse sig dette nye teknologiske miljø.

39. For at opfylde disse to hovedprincipper i beslutningen blev de seks konkrete eller operationelle målsætninger, der er beskrevet under punkt 3, fastlagt i Edicom II-programmet.

40. I forbindelse med de seks målsætninger er Edicom II-programmet opdelt i tretten foranstaltninger. Tabellen i bilag 1 viser for Edicom II-programmet som helhed de forventede resultater for hver foranstaltning og nogle af de resultatindikatorer, der er knyttet til dem.

3. Gennemførelse af arbejdsprogrammerne

41. Hvert år vedtager Kommissionen en beslutning, der fastlægger det årlige Edicom II-arbejdsprogram til godkendelse i Intrastat/Extrastat-udvalget.

42. Medlemsstaterne skal kontaktes vedrørende deres forslag til decentrale projekter, samtidig med at Eurostat fastlægger centrale projekter. Derudover skal et Edicom-overvågningsudvalg under Eurostat godkende projekter, der involverer forskellige direktorater. Bilateralt samarbejde finder også sted med andre Eurostat-kontorer for at identificere eventuelle projekter, der hører ind under anvendelsesområdet for Edicom II.

43. Om nødvendigt drøftes forslag til centrale og decentrale projekter af tematiske arbejdsgrupper (kvalitet, metoder, handelsregistre/globalisering samt informations- og kommunikationsteknologi (ikt)). En særlig taskforce blev nedsat i 2003 med henblik på at koordinere de centrale og decentrale foranstaltninger vedrørende udviklingsværktøjer.

44. Nogle af projekterne (i gennemsnit 55 % af budgettet) gennemføres centralt af Eurostat, mens andre gennemføres af medlemsstaterne ved hjælp af regulerede tilskud (i gennemsnit 45 % af budgettet). Edicom tegner sig for ca. 100 kontrakter/aftaler om året.

45. Når der ydes tilskud til medlemsstaterne, skal de indsende en endelig rapport til Eurostat. I den forbindelse modtog medlemsstaterne i 2002 henstillinger vedrørende den måde, hvorpå de skal fremlægge en udførlig endelig rapport, som sikrer, at det samlede udførte arbejde kan evalueres på korrekt vis.

46. Centrale projekter er tildelt private virksomheder i overensstemmelse med udbudsproceduren.

47. Arbejdsgrupperne vedrørende kvalitet, metoder, handelsregistre/globalisering og ikt har bistået Eurostat i overvågningen og evalueringen af foranstaltning 1-8, 12 og 13 under Edicom II-programmet. Eurostat har selv overvåget foranstaltning 9, 10 og 11, da disse ikke blev koordineret af en arbejdsgruppe.

Efter planen skal resultaterne af alle foranstaltninger stilles til rådighed for de nationale administrationer i en intern database.

48. Hvad angår overvågning, er der fastlagt en række indikatorer, som også anvendes til at vurdere programmets gennemførelse. Disse indikatorer omfatter f.eks. den tid, det tager at levere avancerede estimatorer; forventningsskævhederne i de første skøn i forhold til de endelige resultater; antallet af medlemsstater, som har udviklet, gennemført og fremmet Intrastat-webformularer osv.

4. Risikoanalyse

49. Følgende hovedrisici blev konstateret for fortsættelsen af programmet:

1. Kapacitet til forvaltning af programmet

50. Reglerne for økonomisk styring under den nye finansforordning (gældende i 2003) er strengere. Disse regler gælder for både centrale foranstaltninger (levering af tjenesteydelser) og decentrale foranstaltninger (støtte til medlemsstater). For ligesom tidligere at overholde de gældende regler og procedurer uden at påvirke programmets gnidningsløse gennemførelse skal de nødvendige ressourcer til udarbejdelse og overvågning af programmets gennemførelse være til rådighed (Kommissionen skal hvert år udarbejde en beslutning vedrørende vedtagelsen af arbejdsprogrammet, og der indgås ca. 100 kontrakter).

51. Eurostat har allerede problemer med på markedet at finde den tekniske ekspertise, der er nødvendig i forbindelse med et program, der er så specialiseret som Edicom-programmet. Dette bekræftes af det begrænsede antal tilbudsgivere. Denne situation kan indebære en risiko for de foranstaltninger, hvor faren for, at resultaterne ikke kan opnås ved at outsource opgaverne, er høj.

52. Det antal foranstaltninger, der gennemføres af medlemsstaterne, er i øjeblikket højt (ca. 60 aftaler om året svarende til ca. 45 % af budgettet). De fleste medlemsstater har tilsyneladende vanskeligheder med at gennemføre de foranstaltninger, de har iværksat. Disse vanskeligheder vil sandsynligvis blive værre i fremtiden. Det skyldes især følgende:

53. Medarbejderne i de nationale administrationer er ofte direkte involveret i udførelsen af mindst en del af arbejdet. Men de udfører dette arbejde i tillæg til de aktiviteter, de er ansvarlige for på nationalt niveau. Paradoksalt nok mangler nogle administrationer derfor kompetente interne ressourcer til gennemførelse/ administration af foranstaltningerne.

54. Edicom-programmet har en sneboldeffekt. Hvert år iværksættes nye projekter, nogle gange i tillæg til foranstaltninger, der allerede er i gang. Det vil forværre de nationale administrationers problemer med at administrere programmet.

55. De budgetmæssige regler for aftaler er strengere end tidligere. Det gælder især for underleverancer, hvor rammerne i forvejen var stramme. Medlemsstaterne skal strengt overholde disse nye regler og aflevere detaljerede rapporter om de gennemførte foranstaltninger. Medlemsstaternes evne til at tilpasse sig disse nye regler skal vurderes.

2. Risici i forbindelse med de midler, der skal benyttes for at opfylde programmets målsætninger

56. Edicom-programmet blev iværksat på grundlag af en forudgående evaluering, som kortlagde de foranstaltninger, der skulle træffes, og som fastlagde de midler, der skulle bruges til at gennemføre disse.

57. Den forudgående evaluering udgør selvfølgelig kun én referencekilde, og hvis alle målsætningerne stadig er relevante og gyldige, er de konkrete midler, der skal benyttes for at opnå dem, allerede blevet tilpasset. Kommissionen har f.eks. forelagt et forslag om tilpasning af Intrastat-lovgivningen, men de undersøgelser, der blev gennemført både centralt og i medlemsstaterne, havde ikke det oprindeligt tiltænkte omfang og påviste ikke et behov for en drastisk forenkling af indsamlingssystemet. I praksis blev der derfor lagt mindre vægt på målsætningen om forenkling, som var anført i den forudgående evaluering.

58. I lyset af de foreløbige resultater af foranstaltningerne kan de midler og procedurer, der er nødvendige for at opfylde programmets målsætninger, eventuelt undersøges igen. Især visse foranstaltningers costbenefitforhold bør revurderes under hensyntagen til en sandsynlig omdefinition af det arbejde, der skal udføres i Eurostat (kerneaktivitet) eller eksternt. Om nødvendigt bør brugernes behov også revurderes.

59. Der skal desuden være overensstemmelse mellem de forskellige foranstaltninger. Udviklingen af forskellige værktøjer blev f.eks. indledt i den første del af programmet. Disse værktøjer skal efter planen anvendes enten centralt eller i medlemsstaterne. De opnåede eller forventede resultater skal analyseres i hvert enkelt tilfælde, så de værktøjer, der udvikles under programmet, kan benyttes. De nødvendige ressourcer bør tildeles i overensstemmelse hermed.

3. Programmets bæredygtighed med hensyn til adgang til de nødvendige ressourcer

60. Den sene vedtagelse af Kommissionens afgørelse om finansiering i 2003 og udskydelsen af visse foranstaltninger under Edicom-programmet for 2003 med henblik på at overholde Kommissionens anvisninger om at mindske kontorets arbejdsprogram har vist, hvor afhængigt programmet er af eksterne begivenheder eller afgørelser.

61. Edicom-programmet kan kun gennemføres effektivt, hvis de ressourcer, der er nødvendige for at udføre foranstaltningerne, fastsættes korrekt, og hvis disse ressourcer er tilgængelige, når foranstaltningerne iværksættes. Der er risiko for, at ressourcerne ikke er helt eller delvist tilgængelige af årsager, der end ikke vedrører vedtagelsen af de årlige arbejdsprogrammer.

4. Vedligeholdelse af og sammenhæng mellem it-værktøjer

62. Edicom-programmet har et stærkt it-element. Der er udviklet adskillige værktøjer, og de eksisterende værktøjer opdateres løbende. Nogle værktøjer er generiske, dvs. de kan bruges inden for andre statistiske områder eller i andre miljøer. Andre værktøjer kan kun anvendes i forbindelse med statistikker over handelen med varer.

63. Da Edicom-programmet har en begrænset løbetid, er det vigtigt at vurdere de nødvendige løbende vedligeholdelsesomkostninger i forbindelse med disse værktøjer for at sikre, at de nødvendige ressourcer er tilgængelige ved programmets afslutning på fællesskabsniveau for centraliserede værktøjer og i medlemsstaterne for værktøjer udviklet til nationale formål.

5. Udvidelse af programmet efter EU's udvidelse

64. Edicom-programmet gælder i øjeblikket kun for de 15 nuværende medlemsstater, som er de eneste, der kan modtage støtte. De tiltrædende lande er begyndt at vurdere deres egne behov med henblik på at deltage i programmet efter tiltrædelsen.

65. Der må tages hensyn til udvidelsens betydning for Edicom-programmet, både hvad angår arten af de foranstaltninger, der skal træffes, og budgettet i lyset af eventuelle tilpasninger af programmet efter gennemgangen af midtvejsrapporten.

5. Vigtigste resultater og retningslinjer for kommende foranstaltninger

66. De foranstaltninger eller aktiviteter, der blev iværksat under programmerne for 2001-2003, var kategoriseret efter de seks hovedmålsætninger:

Målsætning 1: Net af informationer, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes

Foranstaltning 1: Udvikling af avancerede estimatorer

Resultater, der allerede er opnået:

67. 10 medlemsstater (Belgien, Danmark, Tyskland, Spanien, Luxembourg, Nederlandene, Portugal, Finland, Sverige og Det Forenede Kongerige) udviklede eller forbedrede en metode, der understøttede forbedringen af de avancerede estimatorer. I halvdelen af tilfældene fokuserede arbejdsprogrammet for 2001 på udviklingen af denne metode, mens gennemførelsen skete under arbejdsprogrammet for 2002. Nogle medlemsstater planlagde at fortsætte foranstaltningen under arbejdsprogrammet for 2003, mens Østrig og Grækenland i 2003 påbegyndte forbedringen af deres nationale systemer til avanceret estimation.

68. Hvad angår Eurostat, er der nu foretaget en vellykket sammenligning mellem flere nowcasting-metoder. Næste trin er udviklingen af en applikation til Eurostat, der omfatter de forskellige metoder og understøtter udarbejdelsen af kortsigtede statistikker for de medlemsstater, der overfører deres resultater for sent. Dette tiltag vil også være nyttigt for tiltrædelseslandene, når det drejer sig om at overholde Intrastats tidsfrister for indberetning af resultater.

69. Eurostat har også sammenlignet de metoder, som medlemsstaterne anvender til avanceret estimation, og der er foreslået en harmoniseret metode, der kombinerer en Arima-model og en vækstratefaktor. Ud fra disse resultater vil der blive udviklet en applikation, som skal integreres med applikationen for nowcasting-metoderne.

70. Endelig har Eurostat analyseret de opdateringsprocesser, som medlemsstaterne bruger. Tidsserierne er blevet analyseret, og modeller for opdateringsmønstrene er foreslået og testet. Der er udviklet en it-applikation, som understøtter automatisk oprettelse af prognosemodeller og efterfølgende korrigering for forventningsskævhed i opdateringerne.

Retningslinjer for programmerne for 2004-2005:

71. På centralt niveau vil der blive iværksat en ny foranstaltning for at tilpasse (navnlig i forbindelse med udvidelsen af EU) Eurostat-værktøjet til estimation af manglende data.

72. På decentralt niveau skal der iværksættes foranstaltninger, der kan frembringe avancerede estimationer, helst af de nye medlemsstater. Medlemsstater kan eventuelt også iværksætte foranstaltninger med henblik på at mindske virkningen af opdateringer.

Foranstaltning 2: Kvalitet

Resultater, der allerede er opnået:

73. Ni medlemsstater (Danmark, Grækenland, Spanien, Italien, Luxembourg, Portugal, Finland, Sverige og Det Forenede Kongerige) forbedrede deres nuværende kvalitetskontrol- og korrigeringssystemer for grundlæggende statistikker gennem indførelse af flere automatiske processer og sammenligning af Intrastat-data med andre kilder. Syv medlemsstater (Danmark, Tyskland, Grækenland, Italien, Portugal, Finland og Det Forenede Kongerige) har forbedret deres nuværende system til beregning af data om ikke-angivet handel og til estimation af den statistiske værdi. Endelig har fire medlemsstater (Danmark, Italien, Luxembourg og Finland) arbejdet med registrering af afvigende værdier ved hjælp af software udviklet af Eurostat med visse modifikationer af hensyn til de særlige funktionaliteter og forskellige niveauer af aggregering i deres nationale systemer.

74. Eurostat har gennemført projekter til analyse af de metoder, der er udviklet i medlemsstaterne til kontrol af de enkelte data/poster, der modtages fra virksomheder, og de metoder, der er udviklet i medlemsstaterne og af Kommissionen (Eurostat) til kontrol af data på et mere aggregeret niveau af produktmæssige og geografiske klassificeringer. Målet var grundlæggende at evaluere de aktuelle metoder og vurdere gennemførligheden af den fælles platform på EU-niveau. Disse projekter har resulteret i et globalt forslag til kvalitetskontrol af input- og output-handelsstatistikker. Der er fremlagt en liste over variabler og kontrolelementer samt metoder til gennemførelse heraf. Hvad angår output-statistikker på Eurostat-niveau, er der foreslået en liste over kvalitetsindikatorer, der skal fremlægges hver måned, fra forskellige kilder (DPS, Comext osv.). Eurostats nuværende system til registrering af afvigende værdier er endvidere blevet forbedret.

75. I forbindelse med kvalitetsrapportering er der gennemført forskellige aktiviteter med henblik på at forbedre kvalitetsmålingen, -kontrollen og -sikringen. Der er efterfølgende fremsat forslag om at forbedre Intrastat-reglerne om datakvalitet. Spejlbrochurer er udgivet, og der er oprettet en database til indsamling af medlemsstaternes kvantitative og kvalitative informationer om kvalitetsindikatorer. Denne database kaldes Quiet og skal opdateres hvert år via et spørgeskema, der udsendes til medlemsstaterne. Den kan være et nyttigt værktøj til en kvantitativ evaluering af Edicom II-programmet. Den anvendes endvidere som kilde ved opdateringen af Eurostats årlige kvalitetsrapport vedrørende statistikkerne over handelen med tredjelande.

76. Med hensyn til behandlingen af asymmetrier var formålet med den foreslåede foranstaltning at sammenligne og gennemføre specifikke modeller for at forene divergerende data på grundlag af forskellige metoder. Eurostat har identificeret modeller til udligning af handel inden for EU og med tredjelande, og software er blevet udviklet. Undersøgelsen af asymmetrier fortsættes og opdateres med særlig vægt på udvidelsens indvirkning og på operationelle henstillinger, som har til formål at begrænse indvirkningen af diskrepanser på datakvaliteten.

77. Endelig har Eurostat gennemført et projekt med det formål at undersøge de justeringsmetoder, der anvendes i medlemsstaterne i forbindelse med ikke-angivet handel (handel under den frie beløbsgrænse og bortfald). Til det formål blev et spørgeskema udsendt til medlemsstaterne. Ved hjælp af svarene kunne Eurostat beskrive og sammenligne de metoder, der anvendes af medlemsstaterne. Der er udført simuleringer, og de forskellige metoder til justering er blevet gennemført i en applikation, som kan bruges til at kompensere for ikke-angivet handel på individuelt eller globalt niveau. Dette kan f.eks. være en stor hjælp for tiltrædelseslandene, når de skal vælge en metode blandt de metoder, der allerede anvendes og er afprøvet i medlemsstaterne.

Retningslinjer for programmerne for 2004-2005:

78. På centralt niveau vil der blive iværksat en foranstaltning, hvorunder en liste over kontrolelementer, der er egnede til hvert trin i dataoprettelsen fastlægges og indføres. Foranstaltningerne vedrørende kvalitetsvurdering og asymmetrier fortsættes.

79. På decentralt niveau bør medlemsstaterne iværksætte prioriterede foranstaltninger for at forbedre datakvaliteten gennem kvalitetskontrol, der passer til de forskellige niveauer, bedre justeringer og mindskelse af asymmetrierne mellem EU-landene.

Målsætning 2: Net af informationer, der er relevante, og som er indrettet efter udviklingen i brugernes behov i forbindelse med Den Økonomiske og Monetære Union og udviklingen i det internationale økonomiske miljø

Foranstaltning 3: Nye kortsigtede indikatorer

Resultater, der allerede er opnået:

80. Anvendelsen af Nice til beregning af indeksene for enhedsværdien og volumen af medlemsstaternes eksterne handel er blevet udviklet og integreret i Eurostats produktionsmiljø. Det betyder, at indeks for enhedsværdi kan beregnes hver måned.

81. Med hensyn til udarbejdelsen af eksport- og importprisindeks mener de fleste af medlemsstaterne, at de første serier vil være tilgængelige efter 2005. Indførelsen af importprisindikatoren i Rådets forordning om konjunkturstatistik har modtaget støtte fra halvdelen af landene, men uden skelnen mellem eurozonen/ikke-eurozonen. For de samlede indeks kan en frist på 45 dage sandsynligvis opnås.

82. Seks medlemsstater (Finland, Frankrig, Tyskland, Italien, Nederlandene og Østrig) har arbejdet på at forbedre den nationale foranstaltning vedrørende eksterne handelsprisindeks.

83. Syv medlemsstater (Danmark, Finland, Grækenland, Italien, Nederlandene, Østrig og Sverige) har gennemført projekter i forbindelse med CIF/FOB-justeringer. Nye projekter forventes at blive gennemført under de kommende arbejdsprogrammer.

Retningslinjer for programmerne for 2004-2005:

84. På centralt niveau vil der blive iværksat en ny foranstaltning, som præcist skal fastlægge de metodemæssige rammer for udviklingen af specifikke import-/eksport prisundersøgelser. Kvaliteten af det CIF/FOB-justeringsforhold, der anvendes af medlemsstaterne, vil blive evalueret, og henstillinger vil blive udarbejdet.

85. På centralt niveau vil der blive gennemført foranstaltninger med henblik på at forbedre kvaliteten af import-/eksportpriser, og CIF/FOB-justeringen vil blive fremmet.

Foranstaltning 4: Fortrolige oplysninger

Resultater, der allerede er opnået:

86. Det projekt, der er gennemført af Eurostat, har forbedret forståelsen af de processer, der anvendes af medlemsstaterne. Alle medlemsstaterne anvender passiv fortrolighed, men der er store forskelle i andelen af fortrolige oplysninger mellem medlemsstaterne og en mangel på sammenhæng på EU-niveau.

87. En medlemsstat (Det Forenede Kongerige) har foretaget en grundig undersøgelse af den praktiske proces i forbindelse med fortrolige oplysninger på nationalt niveau. Periodiske påmindelser, der udsendes til virksomheder, giver tilsyneladende Det Forenede Kongerige mulighed for at gennemgå og i nogle tilfælde fjerne udeladelser, så data, der tidligere var fortrolige, kan frigives til det offentlige domæne. Tre andre lande (Danmark, Frankrig og Italien) gennemfører undersøgelser med henblik på at forbedre forvaltningen af fortrolige oplysninger.

88. Der er udarbejdet et sæt henstillinger vedrørende forvaltning af fortrolige oplysninger, som vil blive forelagt medlemsstaterne. Hvis disse foranstaltninger anvendes, vil de forbedre kvaliteten af data på nationalt niveau og sammenhængen mellem statistikkerne på EU-niveau.

89. Den første detaljerede undersøgelse af fortrolige oplysninger viser, at EU-statistikkerne kan forbedres ved hjælp af teknikker som f.eks. aggregering eller tilføjelse af tilfældig støj.

Retningslinjer for programmerne for 2004-2005:

90. På centralt niveau vil der blive arbejdet på så vidt muligt at begrænse virkningen af fortrolige oplysninger på de EU- og eurozone-aggregater, der offentliggøres af Eurostat.

91. På decentralt niveau kan medlemsstaterne lancere foranstaltninger med henblik på at begrænse vægten af fortrolige oplysninger (herunder kontakter med virksomheder for at vurdere behovet for at bevare oplysninger som fortrolige over tid).

Foranstaltning 5: Nye statistiske produkter

Resultater, der allerede er opnået:

92. Den analyse, der er gennemført af Eurostat og flere medlemsstater, har skabt et klart billede af de vigtigste mulige informationskilder i forbindelse med estimationen af den interne handel i virksomheder. En analyse af brugernes behov inden for de europæiske institutioner viste, at der er et begrænset behov på det detaljerede produktniveau. Medlemsstaterne er desuden ikke nået til enighed om, hvilket indsamlingsværktøj der skal anvendes. Det betyder, at det er usandsynligt, at der vil blive etableret et komplet system til indsamling af data til statistikker over intern handel i virksomheder, inden Edicom-programmet udløber.

93. Flere analyser iværksat af medlemsstaterne har gjort det muligt at fremstille forsøgsmæssige datasæt med en opdeling af den eksterne handel efter aktivitetssektor.

Retningslinjer for programmerne for 2004-2005:

94. På centralt niveau er der ikke planlagt Edicom-foranstaltninger, og en sammenfatning af arbejdet udarbejdes af Eurostats interne ressourcer.

95. På decentralt niveau kan medlemsstaterne iværksætte foranstaltninger for at udarbejde data vedrørende strukturelle virksomhedsstatistikker (herunder data med fordeling efter aktivitetssektor) og for at afprøve den undersøgelsesbaserede metode til indsamling af data om intern handel i virksomheder.

Målsætning 3: Net af informationer, der er bedre integreret i det overordnede statistiske system og tilpasset udviklingen i det administrative miljø

Foranstaltning 6: Registre

Resultater, der allerede er opnået:

96. Eurostat har gennemført et projekt, som fremlægger metoder til forbedring af forbindelsen mellem registre og derved gør udarbejdelsen af handelsstatistikker og virksomhedsstatistikker mere sammenhængende.

97. Otte medlemsstater (Tyskland, Finland, Grækenland, Italien, Østrig, Nederlandene, Portugal og Sverige) har arbejdet på at forbedre kvaliteten af registre, herunder eventuelle udvidelser af Extrastat og link til virksomhedsregistre. Disse link har i flere lande understøttet udarbejdelsen af data fordelt efter aktivitetssektor planlagt under foranstaltning 5.

Retningslinjer for programmerne for 2004-2005:

98. Der er ikke planlagt foranstaltninger på centralt niveau, men foranstaltninger kan iværksættes af medlemsstater for at indføre Extrastat-registre eller forbedre kvaliteten eller interoperabiliteten af de eksisterende registre.

Foranstaltning 7: Tilpasning og modernisering af Extrastat

Resultater, der allerede er opnået:

99. Opgørelsen af uudnyttede, men statistisk relevante tolddata, der er tilgængelige på nationalt niveau, viste, at kun enkelte data, der betragtes som statistisk interessante dataelementer, var tilgængelige i tilstrækkeligt mange medlemsstater til at blive betragtet som relevante. Alligevel kan den mulige statistiske brug heraf forbedre tarif- og spejlstatistikkerne betydeligt.

100. En anden undersøgelse påviste et klart behov for at forbedre kvaliteten af de allerede eksisterende toldstatistikker og for at tilføje informationer om tarifforanstaltninger. Andre informationskilder, der eventuelt kan bruges i forbindelse med forhandlinger, er blevet analyseret og vurderet, navnlig med hensyn til en yderligere forbedring af toldstatistikkerne.

101. De første trin i det modulopbyggede Taristat-projekt, som har til formål at kombinere handels- og tarifdata, har resulteret i en applikation, der primært leverer grundlæggende tarifinformationer.

Retningslinjer for programmerne for 2004-2005:

102. På centralt niveau er afslutningen af Taristat-projektet det primære mål. Andre aktioner kan lanceres inden for rammerne af tilpasningen af Extrastat-systemet.

103. På decentralt niveau kan medlemsstaterne iværksætte foranstaltninger med henblik på at forbedre samarbejdet mellem de myndigheder, der er ansvarlige for told og statistikker, med henblik på at sætte skub i leveringen af Extrastat-statistikker og forbedre kvaliteten af de grundlæggende informationer. Dette mål skal opfyldes gennem ad hoc-aftaler og en modernisering af indsamlings- og indberetnings systemerne.

Foranstaltning 8: Forberedelse af den langsigtede tilpasning af Intrastat

Resultater, der allerede er opnået:

104. Seks medlemsstater (Belgien, Tyskland, Frankrig, Italien, Sverige og Det Forenede Kongerige) har iværksat en opinionsundersøgelse med henblik på at revurdere arbejdsbyrden for leverandører af statistiske informationer. Belastningen fra Intrastat-systemet er tilsyneladende rimelig og acceptabel. Mere end 70 % af de erhvervsdrivende bruger mindre end fire timer om måneden på at udfylde angivelsen. Produktkoden er den informationsenhed, der skaber flest vanskeligheder. Undersøgelsens resultater tyder dog ikke på et alvorligt behov for væsentlige ændringer. I overensstemmelse med den generelle udvikling hen imod mindskelse af den administrative byrde vil det dog kunne betale sig at tilbyde værktøjer, der giver de erhvervsdrivende mulighed for at udfylde angivelserne automatisk. Dette aspekt er omhandlet inden for rammerne af foranstaltning 12.

105. Resultatet af vurderingen af brugernes behov bekræftede, at de ikke forventede væsentlige ændringer i det eksisterende system. Især behovet for detaljerede oplysninger om produkter blev fremhævet (undersøgelsen viste, at ni ud af ti respondenter bruger den kombinerede nomenklatur (KN), 71 % af respondenterne bruger normalt eller systematisk KN-koder, og en ud af tre respondenter bruger alle kapitler i KN). Undersøgelsen udmøntede sig i flere andre interessante resultater, som senere er taget i betragtning, f.eks. at tidsrammerne for og pålideligheden af dataene skal forbedres.

106. På grundlag af de ovennævnte projekter er der udarbejdet nye grundlæggende forskrifter for Intrastat, som er kendetegnet ved følgende:

- forskrifterne er lettere at forstå og mere transparente

- forskrifterne er fuldt ud baseret på brugernes krav

- kvalitetsaspekterne er blevet styrket.

107. Disse forskrifter blev vedtaget af Kommissionen i juni 2003 og forelagt Europa-Parlamentet og Rådet med henblik på vedtagelse.

Retningslinjer for programmerne for 2004-2005:

108. Der er ikke planlagt yderligere foranstaltninger på centralt niveau, men medlemsstaterne kan iværksætte pilotprojekter for at analysere gennemførligheden af alternative indsamlingssystemer, f.eks. "one flow-systemet".

Målsætning 4: Net, der forbedrer den statistikservice, der tilbydes myndighederne og informationsleverandørerne og -brugerne

Foranstaltning 9: Koordinering af udbredelse

Resultater, der allerede er opnået:

109. De projekter, som Eurostat har gennemført, har resulteret i udviklingen af moderne, fleksible udbredelsesmetoder, der gør det muligt at udarbejde bedre publikationer som f.eks. den månedlige bulletin. På samme måde er der udviklet computerbaseret support til rutineafviklingen af publikationsdatabasen.

110. De historiske serier siden 1989 er blevet rekonstitueret gennem "retropolation". Eurostat opfylder dermed brugernes forventninger om, at Eurostat skal stille ubearbejdede værdidata og sæsonjusterede data til rådighed for brugerne, f.eks. Den Europæiske Centralbank.

111. Den relevante analyse af EU's og eurozonens handel med tredjelande udviklet af Eurostat har resulteret i udarbejdelsen af regelmæssige kortsigtede analyser af de seneste handelsdata (SiF). Der udgives nu en ny længere publikation (Panorama), som indeholder en årlig gennemgang af udviklingen af handelen i EU og eurozonen.

112. Som et resultat af Comext-støtteprojektet er der afholdt 17 kurser i Bruxelles, Luxembourg, INE-Madrid og ECB-Frankfurt, ligesom der er afholdt en række interaktive kurser via internettet. I den sammenhæng er der blevet udarbejdet forskellige former for Comext-dokumentation, herunder kursushåndbøger.

Retningslinjer for programmerne for 2004-2005:

113. På centralt niveau vil der blive iværksat foranstaltninger med henblik på at tilpasse Eurostats publikationer og databaser til EU-udvidelsen.

Der forventes ingen foranstaltninger på decentralt niveau.

Foranstaltning 10: Automatisk klassificeringssystem

Resultater, der allerede er opnået:

114. Eurostat har lanceret to projekter med henblik på at sikre den løbende vedligeholdelse af KN-relaterede produkter og udvikle et automatisk klassificeringssystem.

115. Projektet vedrørende den løbende vedligeholdelse af KN-relaterede produkter har givet tilfredsstillende resultater, idet disse produkter blev stillet til rådighed og udbredt i rette tid på alle de elleve officielle EU-sprog.

116. I forbindelse med det projekt, der blev iværksat for at analysere og udforme et automatisk klassificeringssystem, har resultaterne af gennemførlighedsundersøgelsen fremhævet vanskelighederne ved at integrere et sådant værktøj i det eksisterende system og de høje vedligeholdelsesomkostninger. Dette projekt måtte derefter aflyses.

117. Der er blevet iværksat et alternativt projekt vedrørende udvikling af et specifikt værktøj under Eurostats nomenklaturwebserver til søgning efter og indeksering af nomenklaturer, som giver hurtig og brugervenlig adgang til nomenklaturer og relaterede produkter, og som hjælper brugerne med at klassificere deres produkter under de forskellige nomenklaturer og klassifikationer.

Retningslinjer for programmerne for 2004-2005:

118. Hovedforanstaltningen på centralt niveau bør være at afslutte projektet vedrørende moderniseringen og forenklingen af den kombinerede nomenklatur (KN).

Der forventes ingen foranstaltninger på decentralt niveau.

Foranstaltning 11: Udbredelse af metadata

Resultater, der allerede er opnået:

119. Eurostat har iværksat to projekter med dette formål.

120. Det første projekt, som frembragte tilfredsstillende resultater, omhandlede behovet for at indføre forskellige it-værktøjer, der sikrer, at den årligt opdaterede Intrastat-version af den kombinerede nomenklatur og de tilhørende produkter, er brugervenlige og korrekte.

121. Det andet projekt vedrørte en analyse af metoderne til implementering af de mest moderne teknologier til at sætte skub i distributionen af metadata og fremme adgangen til informationerne. Det kunne f.eks. være et simpelt og velstruktureret høringsinterface med forskellige værktøjer, som er optimale til elektronisk udbredelse af informationer via Eurostats nomenklaturwebserver.

Retningslinjer for programmerne for 2004-2005:

122. På centralt niveau bør hovedmålsætningen være at sikre, at de værktøjer, der udvikles til forvaltning af klassificeringer og afledte projekter, moderniseres og tilpasses forholdene i forbindelse med udvidelsen.

Der forventes ingen foranstaltninger på decentralt niveau.

Målsætning 5: Net baseret på værktøjer til indsamling af information, idet der tages hensyn til den seneste teknologiske udvikling for at forbedre de funktionaliteter, som tilbydes informationsleverandørerne

Foranstaltning 12: Indsamlingsværktøjer

Resultater, der allerede er opnået:

123. Et projekt vedrørende vedligeholdelse og support af IDEP/CN8 blev iværksat med godt resultat. Formålet var at sikre kontinuiteten i de ydelser, Eurostat leverer til medlemsstaterne i forbindelse med den årlige vedligeholdelse og opdatering af IDEP/CN8. 2004-versionen af softwaren var den sidste, der er udviklet på centralt niveau.

124. På decentralt niveau har alle medlemsstater gennemført foranstaltninger, som har forbedret de nuværende indsamlingsværktøjer og/eller har udviklet og indført webformularer som værktøjer til dataindsamling. Medlemsstaternes aktioner vedrørende IDEP var baseret på en strategi godkendt af Intrastat-udvalget om decentralisering af udviklingen og vedligeholdelsen af værktøjet fra og med 2004.

125. Et andet vellykket projekt vedrørte vedligeholdelse af Edifact-meddelelser, udarbejdelse af Message Implementation Guidelines, støtte til CNA'er og PSI'er samt integration af Edifact-meddelelser i IDEP/CN8. Der blev også lagt vægt på moderniseringen af meddelelser med brugen af XML til Intrastat-dataindsamling (Message INSTAT/XML). Der er også udarbejdet retningslinjer for meddelelsesdokumentationen.

Retningslinjer for programmerne for 2004-2005:

126. Følgende henstillinger og prioriteringer bør lægges til grund for foranstaltningerne:

- de udviklede værktøjer skal være autonome, når programmet udløber

- elektroniske Intrastat-angivelser skal være tilgængelige og fremmes (online og offline) i alle lande, især i de nye medlemsstater

- standardiserede meddelelser skal være tilgængelige og fremmes.

127. I den sammenhæng vil foranstaltninger på centralt niveau fokusere på koordineringen af foranstaltninger vedrørende udvikling af webformularer og standardisering af meddelelser.

128. På decentralt niveau anbefales medlemsstater så vidt muligt at stille elektroniske (online og offline) Intrastat-angivelser til rådighed.

Målsætning 6 (horisontal): Integreret og interoperabelt net

Foranstaltning 13: Integreret system - Interoperabilitet - Gennemførelse af net

Resultater, der allerede er opnået:

129. Servicen over for brugerne er blevet forbedret gennem udarbejdelse af brugervejledninger, forbedring af funktionaliteterne i Comext-systemet, afholdelse af kurser og udvikling af en standalone version af Comext til browsing af data på cd-rom og andre distributionsmedier. Desuden fik brugerne adgang til Comext via internettet.

130. Der blev også iværksat et projekt til forbedring af det eksisterende metodemæssige referencemateriale og udvikling af værktøjer, som kan sikre nem adgang til informationerne.

131. Foranstaltninger er iværksat for at modernisere de forskellige elementer af det tværeuropæiske net inden for Fællesskabet og mellem Fællesskabet og tredjelande (XT Net-projektet). Værktøjer og metoder bør udvikles inden for følgende områder: behandling og validering af data, kommunikation mellem nationale administrationer og Eurostat, brugeradgang til statistiske data og metadata, herunder øget brug af internettet og forbedringer i softwaren til udbredelse af statistikker over handelen med varer.

Retningslinjer for programmerne for 2004-2005:

132. På centralt niveau bør hovedmålsætningen være at opfylde XT Net-projektet og forbedre internetadgangen til statistikker og metadata.

133. På decentralt niveau indleder medlemsstaterne foranstaltninger vedrørende indførelsen af XT Net.

BILAG 1

Tabel : Målsætninger, forventede resultater og resultatindikatorer for Edicom II-programmet (2001-2005) i henhold til den forudgående evaluering

Målsætning 1: Net af informationer, der er af bedre kvalitet og mindre omkostningskrævende, og som stilles hurtigere til rådighed, således at de krav, som Fællesskabets politikker stiller, opfyldes.

>TABELPOSITION>

Målsætning 2: Net af informationer, der er relevante, og som er indrettet efter udviklingen i brugernes behov i forbindelse med Den Økonomiske og Monetære Union og udviklingen i det internationale økonomiske miljø

>TABELPOSITION>

Målsætning 3: Net af informationer, der er bedre integreret i det overordnede statistiske system og tilpasset udviklingen i det administrative miljø

>TABELPOSITION>

Målsætning 4: Net, der forbedrer den statistikservice, der tilbydes myndighederne og informationsleverandørerne og -brugerne

>TABELPOSITION>

Målsætning 5: Net baseret på værktøjer til indsamling af information, idet der tages hensyn til den seneste teknologiske udvikling for at forbedre de funktionaliteter, som tilbydes informationsleverandørerne

>TABELPOSITION>

Målsætning 6 (horisontal): Integreret og interoperabelt net

>TABELPOSITION>

BILAG 2

Anvendelse af Edicom-ressourcer i 2001 og 2002

>TABELPOSITION>

>TABELPOSITION>